Euroopan parlamentin päätöslauselma suosituksista komissiolle demokratiaa, oikeusvaltiota ja perusoikeuksia koskevan EU:n järjestelmän perustamisesta – komission 17. tammikuuta 2017 hyväksymät jatkotoimet
1.	Päätöslauselma, jonka on esittänyt kansalaisvapauksien sekä oikeus- ja sisäasioiden valiokunta (LIBE) Euroopan parlamentin työjärjestyksen 46 ja 52 artiklan mukaisesti perussopimus-, työjärjestys- ja toimielinasioiden valiokunnan (AFCO) lausunnon jälkeen
2.	EP-viitenumero: A8-0283/2016 / P8_TA-PROV(2016)0409 
3.	Päätöslauselman hyväksymispäivä: 25. lokakuuta 2016
4.	Asia: Demokratiaa, oikeusvaltiota ja perusoikeuksia koskeva EU:n järjestelmä
5.	Päätöslauselman ja siinä esitettyjen pyyntöjen lyhyt tarkastelu/arviointi:
Päätöslauselmassa komissiota pyydetään tekemään syyskuuhun 2017 mennessä SEUT-sopimuksen 295 artiklan perusteella ehdotus demokratiaa, oikeusvaltiota ja perusoikeuksia koskevaksi unionin sopimukseksi toimielinten välisenä sopimuksena liitteessä esitettyjen yksityiskohtaisten suositusten mukaisesti. Päätöslauselmaan sisältyy mm. ehdotuksia mahdollisiksi perussopimusten muutoksiksi (esim. SEU-sopimuksen 7 artiklan tarkistus, perusoikeuskirjan 51 artiklan poistaminen). Lisäksi siinä kehotetaan unionia liittymään Euroopan ihmisoikeussopimukseen.
Päätöslauselman liitteessä esitetään luonnos toimielintenväliseksi sopimukseksi, jossa selvitetään yksityiskohtaisesti demokratiaa, oikeusvaltiota ja perusoikeuksia koskevaa unionin sopimusta:
· Sopimus koostuu demokratiaa, oikeusvaltiota ja perusoikeuksia koskevasta vuosikertomuksesta, jossa on maakohtaisia suosituksia.
· Siihen sisältyy demokratiaa, oikeusvaltiota ja perusoikeuksia koskevan unionin kertomuksen perusteella käytävä vuotuinen parlamenttien välinen vuoropuhelu ja demokratiaa, oikeusvaltiota ja perusoikeuksia koskeva toimintapoliittinen sykli unionin toimielimissä.
· Komissio laatii demokratiaa, oikeusvaltiota ja perusoikeuksia koskevan vuotuisen kertomuksen, maakohtaiset suositukset mukaan luettuina, riippumattoman asiantuntijapaneelin valmisteleman luonnoksen pohjalta.
· Asiantuntijapaneelissa on 38 jäsentä: yksi kunkin jäsenvaltion kansallisen parlamentin nimeämä riippumaton asiantuntija (pätevä perustuslakituomioistuimen tai korkeimman oikeuden tuomari, joka ei ole aktiivipalveluksessa) ja kymmenen muuta asiantuntijaa, jotka Euroopan parlamentti nimittää tiettyjen ennakkoon määriteltyjen organisaatioiden laatimasta asiantuntijaluettelosta. Komissio tarjoaa asiantuntijapaneelille sihteeristön.
· Jos asiantuntijapaneelin laatimissa maakohtaisissa suositusluonnoksissa katsotaan, että on olemassa riittävät perusteet vedota SEU-sopimuksen 7 artiklan 1 tai 2 kohtaan tietyn jäsenvaltion osalta, komissio, neuvosto ja Euroopan parlamentti käsittelevät kukin viipymättä asiaa ja tekevät perustellun päätöksen, joka julkistetaan.
· Asiantuntijapaneeli arvioi myös, miten komissio, Euroopan parlamentti ja neuvosto kunnioittavat demokratiaa, oikeusvaltiota ja perusoikeuksia
6.	Vastaus pyyntöihin ja yleiskatsaus komission toteuttamiin tai suunnittelemiin toimenpiteisiin
Komissio on kiitollinen Euroopan parlamentille tämän otettua esille tärkeän kysymyksen siitä, miten ylläpidetään yhteisiä arvoja, demokratiaa, oikeusvaltioperiaatetta ja perusoikeuksia EU:ssa. Komissio kannattaa täysin päätöslauselman taustalla olevaa tavoitetta eli sen varmistamista, että yhteisiä arvojamme ja sääntöjämme kunnioitetaan ja noudatetaan. Tärkeintä on löytää parhaat keinot tämän tavoitteen saavuttamiseksi.
Komissio on tarkastellut päätöslauselmaa huolellisesti ja toteaa, että siinä on seikkoja, joille komissio antaa täyden tukensa. Erityisesti komissio tukee osallistavaa lähestymistapaa, jossa ovat mukana kaikki sidosryhmät, kuten EU:n toimielimet, jäsenvaltiot ja kansalaisyhteiskunta.
Komissio kannattaa myös Euroopan parlamentin ajatusta parlamenttien välisestä vuoropuhelusta Euroopan parlamentin ja kansallisten parlamenttien välillä. Kansalliset parlamentit osallistuvat monien sellaisten oikeusvaltioon liittyvien ongelmien käsittelyyn, joita on viime aikoina esiintynyt eräissä jäsenvaltioissa. Meidän on pyrittävä löytämään yhteinen näkemys siitä, mikä olisi paras tapa ylläpitää yhteisiä arvojamme kansallisesti ja Euroopan tasolla. Euroopan parlamentin suunnittelemassa parlamenttien välisessä vuoropuhelussa voitaisiin ensimmäisenä askeleena keskustella erilaisista ehdotetuista vaihtoehdoista ja keinoista sen varmistamiseksi, että yhteisiä arvojamme kunnioitetaan ja noudatetaan. Komissio on valmis osallistumaan tällaiseen vuoropuheluun.
Päätöslauselmaan sisältyvistä perussopimusten mahdollista muuttamista koskevista ehdotuksista komissio katsoo, etteivät ne ole realistisia lyhyellä tai keskipitkällä aikavälillä. Tämä koskee erityisesti ehdotusta poistaa Euroopan unionin perusoikeuskirjan 51 artikla.
Komissio on edelleen täysin sitoutunut siihen, että unioni liittyy Euroopan ihmisoikeussopimukseen. Liittyminen vahvistaa yhteisiä arvojamme, tukee EU:n oikeuden tehokkuutta ja lisää perusoikeuksien suojelun yhdenmukaisuutta Euroopassa. Euroopan unionin tuomioistuimen esittämä lausunto toi kuitenkin esille vakavia oikeudellisia kysymyksiä. Eräät niistä ovat oikeudellisesti ja poliittisesti monimutkaisia. Näin ollen komissio EU:n neuvottelijana jatkaa neuvoston nimeämän erityiskomitean kuulemista.
Tässä vaiheessa komissio epäilee vahvasti asiantuntijakomitean laatiman vuosikertomuksen sekä demokratiaa, oikeusvaltiota ja perusoikeuksia koskevan toimintapoliittisen syklin tarpeellisuutta ja toteutettavuutta sekä asiaa koskevan toimielinten välisen sopimuksen tarpeellisuutta, toteutettavuutta ja lisäarvoa. Jotkin ehdotetun lähestymistavan osatekijät, esimerkiksi ehdotetussa sopimuksessa riippumattomalle asiantuntijapaneelille annettava keskeinen rooli, herättävät vakavia kysymyksiä laillisuuden, toimielinten legitimiteetin ja vastuuvelvollisuuden osalta. Lisäksi eräät käytännön ja poliittiset ongelmat saattavat vaikeuttaa yhteisymmärrykseen pääsyä eri toimielinten välillä.
Komissio katsoo, että ensiksi olisi hyödynnettävä mahdollisimman paljon olemassa olevia välineitä samalla kun vältetään päällekkäisyyksiä. Monet jo olemassa olevat välineet ja toimijat tarjoavat jo nyt täydentäviä ja tehokkaita keinoja edistää ja ylläpitää yhteisiä arvoja. Komissio arvostaa ja hyödyntää näitä keinoja myös jatkossa.
Komissio antoi vuonna 2014 oikeusvaltioperiaatetta koskevan toimintakehyksen, jota se soveltaa parhaillaan Puolan tapauksessa. Tämän ei pitäisi jättää epäilyksen sijaa siitä, että komissio ottaa oikeusvaltioperiaatteen suojelun erittäin vakavasti. Tältä osin komissio on kiitollinen tuesta, jota Euroopan parlamentti on osoittanut tälle lähestymistavalle 14. syyskuuta antamassaan päätöslauselmassa. Komissio arvostaa myös parlamentin täysistunnoissa tästä aiheesta käytyä keskustelua.
Myös neuvosto käynnisti vuonna 2014 oikeusvaltiota koskevan vuoropuhelun, jonka puitteissa se käsittelee oikeusvaltioperiaatteeseen liittyviä kysymyksiä. Neuvosto arvioi 15. marraskuuta vuoropuhelua, ja useimmat jäsenvaltiot painottivat, että on tärkeää varmistaa vuoropuhelun jatkuminen ja tiivistäminen järjestämällä säännöllisemmin keskusteluja, joiden olisi oltava tulossuuntautuneempia ja paremmin jäsenneltyjä. Lisäksi sovittiin, että oikeusvaltiota koskevaa vuoropuhelua olisi arvioitava uudelleen vuoden 2019 loppuun mennessä, jotta voidaan tarkastella mahdollisuutta muuntaa vuoropuhelu vuotuiseksi vertaisarvioinniksi.
Komissio tukee päätöslauselman perusajatusta saada erilaiset olemassa olevat tiedot ja kertomukset helpommin saataviksi ja näkyviksi, myös kansallisella tasolla. On olemassa monia muita toimijoita, kuten Euroopan neuvosto ja sen Venetsian komissio, EU:n perusoikeusvirasto ja kansalaisjärjestöt, jotka osallistuvat oikeusvaltioperiaatteen, demokratian ja perusoikeuksien seurantaan jäsenvaltioissa.
[bookmark: _GoBack]Tältä osin EU:n perusoikeusviraston tehtävänä on antaa selkeä yleiskuva jäsenvaltioita tai tiettyjä aiheita koskevista tiedoista ja kertomuksista ja huolehtia, että se on helposti saatavilla, kuten käy ilmi viraston ohjelma-asiakirjasta vuosiksi 2017–2019.
Komissio pitää erittäin tärkeänä jäsenvaltioiden tukemista edelleen tarkoituksena parantaa kansallisten oikeusjärjestelmien toimivuutta talouspolitiikan EU-ohjausjakson kautta. Lisäksi on tärkeää tukea jäsenvaltioiden oikeuslaitosten uudistamista EU:n varojen ja EU:n oikeusalan tulostaulun avulla. Yleisemmin voidaan todeta, että jäsenvaltioita olisi kannustettava parantamaan täytäntöönpanoon ja korjaustoimiin liittyviä valmiuksiaan.
Jotta perusoikeuskirjassa vahvistetuilla oikeuksilla olisi todellista vaikutusta, komissio tukee sellaisten välineiden kehittämistä, joilla parannetaan tuomareille, syyttäjille ja muille oikeusalan toimijoille sekä jäsenvaltioiden kansallisille ihmisoikeuselimille suunnattua tiedotusta.
Komissio kiinnittää erityistä huomiota myös kansalaisten tietämyksen lisäämiseen siitä, miten he voivat käyttää perusoikeuksiaan ja mihin he voivat ottaa yhteyttä niiden panemiseksi täytäntöön.
Perusoikeuksien soveltamiseksi käytännössä komission tarkoituksena on hyödyntää mahdollisimman tehokkaasti olemassa olevia ohjelmia, joilla lisätään niiden kansalaisyhteiskunnan organisaatioiden ja ihmisoikeuselinten osallistumista, jotka tiedottavat perusoikeuskirjasta ja varmistavat sen soveltamisen kansallisella tasolla. Komissio kuitenkin toteaa, että muiden kuin siviili- ja rikosoikeudellisten menettelyjen osalta ei ole mitään oikeusperustaa EU:n sääntöjen antamiseksi oikeusavusta kansallisia oikeudenkäyntimenettelyjä varten. Unionin tuomioistuimen ja unionin yleisen tuomioistuimen työjärjestykseen sisältyy jo nyt oikeusapujärjestelmiä EU:n tuomioistuimissa käytäviä oikeudenkäyntejä varten.
Komissio katsoo myös, että demokraattisen osallistumisen ja äänioikeutta koskevan tietoisuuden edistäminen ja takaaminen on tärkeää. Tämän vuoksi komissio tukee yhdessä sidosryhmien, kuten kansalaisyhteiskunnan, kanssa toimia, joilla lisätään unionin kansalaisten mahdollisuuksia käyttää täysimääräisesti EU:n kansalaisuuteen perustuvia oikeuksiaan. Kyseiset oikeudet, joihin kuuluu oikeus äänestää ja asettua ehdokkaaksi EU:n ja paikallisissa vaaleissa missä tahansa EU:n jäsenvaltiossa samoin edellytyksin kuin kyseisen jäsenvaltion omat kansalaiset, tukevat demokratiaa unionin tasolla ja ovat osoitus EU:n yhteisistä demokraattisista arvoista.
Komissio arvioi jatkuvasti, miten olemassa olevia välineitä voidaan parhaiten käyttää oikeusvaltioperiaatteen, demokratian ja perusoikeuksien edistämiseksi ja ylläpitämiseksi, ja se on valmis jatkamaan tätä koskevaa vuoropuhelua Euroopan parlamentin kanssa.

